
B9‑0553/2022
Europos Parlamento rezoliucija dėl dviejų valstybių sambūviu pagrįsto sprendimo perspektyvos Izraeliui ir Palestinai
(2022/2949(RSP))
Europos Parlamentas,
–	atsižvelgdamas į savo ankstesnes rezoliucijas dėl Artimųjų Rytų taikos proceso, ypač į savo 2017 m. gegužės 18 d. rezoliuciją dėl dviejų valstybių sambūviu pagrįsto sprendimo Artimuosiuose Rytuose pasiekimo[footnoteRef:1], [1:  OL C 307, 2018 8 30, p. 113.] 

–	atsižvelgdamas į Tarybos išvadas dėl Artimųjų Rytų taikos proceso, visų pirma į 2013 m. gruodžio 16 d., 2014 m. gegužės 12 d., 2015 m. liepos 20 d., 2016 m. sausio 18 d. ir 2016 m. birželio 20 d. išvadas,
–	atsižvelgdamas į Europos ir Viduržemio jūros regiono šalių susitarimą, įsteigiantį asociaciją tarp Europos Bendrijų bei jų valstybių narių ir Izraelio Valstybės[footnoteRef:2], [2:  OL L 147, 2000 6 21, p. 3.] 

–	atsižvelgdamas į Europos ir Viduržemio jūros regiono laikinosios asociacijos susitarimą dėl prekybos ir bendradarbiavimo tarp Europos bendrijos ir Palestinos išsivadavimo organizacijos, atstovaujančios Vakarų Kranto ir Gazos ruožo Palestinos valdžios interesams[footnoteRef:3], [3:  OL L 187, 1997 7 16, p. 3.] 

–	atsižvelgdamas į Komisijos aiškinamąjį komunikatą dėl prekių iš Izraelio nuo 1967 m. birželio mėn. okupuotų teritorijų kilmės nurodymo[footnoteRef:4], [4:  OL C 375, 2015 11 12, p. 4.] 

–	atsižvelgdamas į 2013 m. liepos 19 d. gaires dėl Izraelio subjektų ir jų vykdomos veiklos po 1967 m. birželio mėn. Izraelio okupuotose teritorijose atitikties ES nuo 2014 m. finansuojamų dotacijų, premijų ir kitų finansavimo priemonių teikimo reikalavimams,
–	atsižvelgdamas į 2021 m. Europos Sąjungos ataskaitą dėl Izraelio gyvenviečių okupuotame Vakarų Krante, įskaitant Rytų Jeruzalę,
–	atsižvelgdamas į 2021 m. lapkričio 17 d. Europos Sąjungos ir Jungtinių Tautų pagalbos ir darbų agentūros Palestinos pabėgėliams Artimuosiuose Rytuose (UNRWA) bendrą deklaraciją dėl Europos Sąjungos paramos Jungtinių Tautų pagalbos ir darbų agentūrai Palestinos pabėgėliams Artimuosiuose Rytuose (2021–2024 m.),
–	atsižvelgdamas į 1949 m. Ženevos konvenciją,
–	atsižvelgdamas į susijusias JT Saugumo Tarybos ir JT Generalinės Asamblėjos rezoliucijas,
–	atsižvelgdamas į 2022 m. JT specialiojo pranešėjo ataskaitą dėl žmogaus teisių padėties nuo 1967 m. okupuotose Palestinos teritorijose,
–	atsižvelgdamas į 2022 m. ataskaitą „United Nations Conference on Trade and Development (UNCTAD) assistance to the Palestinian people: Developments in the economy of the Occupied Palestinian Territory“ (liet. „Jungtinių Tautų prekybos ir plėtros konferencijos (UNCTAD) pagalba Palestinos žmonėms: pokyčiai Okupuotosios Palestinos Teritorijos ekonomikoje“),
–	atsižvelgdamas į 1993 ir 1995 m. Oslo susitarimus,
–	atsižvelgdamas į 2002 m. Arabų taikos iniciatyvą,
–	atsižvelgdamas į 2013 m. Artimųjų Rytų ketverto veiksmų gaires,
–	atsižvelgdamas į Darbo tvarkos taisyklių 132 straipsnio 2 dalį,
A.	kadangi siekis užtikrinti taiką Artimuosiuose Rytuose vis dar yra svarbiausias tarptautinės bendruomenės, įskaitant Europos Sąjungą, prioritetas, ir tai yra būtina siekiant pasaulinio stabilumo ir saugumo;
B.	kadangi Komisijos pirmininko pavaduotojas ir Sąjungos vyriausiasis įgaliotinis užsienio reikalams ir saugumo politikai ne kartą pareiškė savo įsipareigojimą atnaujinti ir sustiprinti Europos Sąjungos vaidmenį Artimųjų Rytų taikos procese;
C.	kadangi Europos Sąjungos santykiai su abiem pusėmis turėtų būti grindžiami pagarba žmogaus teisėms ir demokratijos principams, kuriais vadovaujamasi jų vidaus ir tarptautinės politikos srityse bei kurie yra esminis šių santykių elementas;
D.	kadangi, remiantis Jungtinių Tautų Humanitarinių reikalų koordinavimo biuro (JT OCHA) duomenimis, 2022 m. žuvo daugiausiai palestiniečių, gyvenusių okupuotame Vakarų Krante, įskaitant Rytų Jeruzalę, nuo 2006 m., nes vien iki 2022 m. spalio 18 d. Izraelio pajėgos nužudė mažiausiai 105 palestiniečius, įskaitant 26 vaikus, kai tuo pat laikotarpiu palestiniečiai iš Vakarų Kranto nužudė 10 Izraelio civilių gyventojų, tris užsieniečius ir keturis Izraelio karius;
E.	kadangi pagrindinės Izraelio, Palestinos ir tarptautinės žmogaus teisių organizacijos, taip pat keli JT specialieji pranešėjai neseniai paskelbė ataskaitas, kuriose tvirtinama, kad pagal tarptautinę teisę Izraelio politika palestiniečių atžvilgiu prilygsta apartheidui;
F.	kadangi pastaruosius 15 metų dėl grupuotės „Hamas“ valdymo, pasikartojančių karų ir nuolatinės blokados, kuria kolektyviai baudžiami visi gyventojai, maždaug 2 milijonai Gazos Ruože gyvenančių palestiniečių patiria nuolatinę ir gilėjančią humanitarinę krizę; kadangi, remiantis JT OCHA duomenimis, beveik 80 proc. Gazos gyventojų yra priklausomi nuo humanitarinės pagalbos, daugiau kaip pusė jų gyvena skurde ir beveik 80 proc. Gazos Ruože gyvenančių jaunuolių neturi darbo;
G.	kadangi Gazos Ruože nėra tinkamų medicinos įstaigų ir paslaugų, įskaitant radioterapiją ir chemoterapiją, įvairioms sunkioms ligoms gydyti; kadangi tokiomis ligomis sergantys pacientai turi prašyti Izraelio valdžios institucijų leidimų išvykti dėl medicininių priežasčių; kadangi žmonės miršta, nes daug prašymų, įskaitant prašymus dėl mažų vaikų, yra atidedami arba atmetami dėl saugumo priežasčių; kadangi daugelio tėvų, paprastai motinų, prašymai lydėti vaikus gydytis yra atmetami arba nesulaukia atsakymo, todėl labai svarbų gydymą gaunantys vaikai yra nelydimi;
H.	kadangi, vadovaujantis 2021 m. Europos Sąjungos atstovo (Vakarų Krantas ir Gazos ruožas, UNRWA) ataskaita dėl Izraelio gyvenviečių okupuotame Vakarų Krante, įskaitant Rytų Jeruzalę, pastaraisiais metais dar labiau paspartėjo gyvenviečių plėtra Okupuotojoje Palestinos Teritorijoje (22 030), visų pirma Rytų Jeruzalėje, kurioje naujų būstų skaičius, palyginti su 2020 m., padidėjo daugiau nei dvigubai (nuo 6 288 iki 14 894), ir tai atspindi nuolatinės Izraelio gyvenviečių plėtros tendenciją;
I.	kadangi, remiantis JT OCHA duomenimis, vykstant okupacijai per dešimtmetį nuo 2012 m. gruodžio mėn. Vakarų Krante, įskaitant Rytų Jeruzalę, buvo nugriautos 7 088 struktūros, įskaitant 1 419 paramos teikėjų finansuotas struktūras, ir 9 931 žmogus buvo priverstinai perkeltas;
J.	kadangi Izraelio valdžios institucijos toliau vykdo sistemingą palestiniečių administracinio sulaikymo politiką be kaltinimų arba teismo; kadangi, Palestinos paramos kaliniams ir žmogaus teisių asociacijos „Addameer“ teigimu, Izraelyje vis dar yra laikomi 4 760 palestiniečių politinių kalinių, įskaitant 820 administracinio sulaikymo kalinių, 160 vaikų, 33 moteris ir šešis Palestinos įstatymų leidžiamosios tarybos narius;
K.	kadangi 2021 m. spalio mėn. Izraelio gynybos ministerija išleido karinį įsakymą, kuriuo šešios Palestinos nevyriausybinės organizacijos (Palestinos paramos kaliniams ir žmogaus teisių asociacija „Addameer“, „Al-Haq“, Bisano mokslinių tyrimų ir plėtros centras, Tarptautinė ir Palestinos vaikų gynimo organizacija, Žemės ūkio darbo komitetų sąjunga ir Palestinos moterų komitetų sąjunga) paskelbtos neteisėtomis asociacijomis (teroristinėmis organizacijomis); kadangi 2022 m. rugpjūčio mėn. Izraelio pajėgos surengė reidus šių organizacijų biuruose, konfiskavo jų dokumentus ir sunaikino jų įrangą; kadangi šioms organizacijoms ir toliau yra grasinama ir bandoma panaikinti jų teisėtumą;
L.	kadangi dėl už kaimynystę ir plėtrą atsakingo Komisijos nario bandymų įtraukti sąlygą, reikalaujančią peržiūrėti palestiniečių vadovėlius, ištisus mėnesius buvo atidėtas visas 2021 m. Palestinos administracijai skirtas Europos Sąjungos finansavimas; kadangi šiam pasiūlymui Taryboje ne kartą buvo nepritarta balsų dauguma; kadangi dėl šio delsimo buvo padaryta didelė žala Palestinos administracijos darbui, visų pirma pagrindinėms paslaugoms, įskaitant visuomenės sveikatą, ir trūko lėšų valstybės tarnautojų atlyginimams sumokėti;
M.	kadangi 2022 m. gegužės 11 d. per Izraelio karinį reidą okupuotame Vakarų Krante Džanine buvo nužudyta žurnalistė Shireen Abu Akleh; kadangi, nepaisant daugybės raginimų tai padaryti, nebuvo atliktas nepriklausomas jos nužudymo tyrimas, kad nusikaltimo vykdytojai nebūtų patraukti atsakomybėn;
N.	kadangi, remiantis 2022 m. UNCTAD ataskaita, dėl Izraelio okupacijos iškreipiama Palestinos ekonomika ir priverstinai naikinamas žemės ūkis bei pramonė okupuotose jos teritorijose, todėl blogėja Palestinos gyventojų socialinės ir ekonominės sąlygos; kadangi, UNCTAD vertinimu, dėl ribojamos Palestinos ekonominės veiklos netenkama 25,3 proc. Vakarų Kranto BVP ir 2000–2020 m. laikotarpiu bendrai prarasta 50 mlrd. USD BVP;
O.	kadangi nedarbo lygis Okupuotojoje Palestinos Teritorijoje vis dar yra aukštas (bendras lygis siekia 26 proc.), nes daugiau kaip pusė darbo jėgos Gazos Ruože neturi darbo, o Vakarų Krante nedarbo lygis siekia 17 proc.; kadangi vykstant okupacijai Palestinos ekonomika yra mažai pajėgi kurti darbo vietas, todėl daugeliui Palestinos darbuotojų nėra kitos išeities, kaip tik ieškoti darbo Izraelyje ir jo gyvenvietėse;
1.	pakartoja savo raginimą nutraukti užsitęsusį Izraelio ir Palestinos konfliktą ir palestiniečių žemės okupaciją atnaujinant sąžiningas dvišales taikos derybas, grindžiamas nustatytais dviejų valstybių sambūviu pagrįsto sprendimo parametrais, kad, remiant tarptautinei bendruomenei, būtų pasiektas susitarimas dėl nuolatinio statuso; palankiai vertina Palestinos vadovybės pakartotinius raginimus dėl taikos derybų ir apgailestauja, kad nėra tokio Izraelio vyriausybės įsipareigojimo;
2.	apgailestauja, kad nepaisant įvairių iniciatyvų per pastaruosius dešimtmečius Artimųjų Rytų taikos procese nepasiekta apčiuopiamų rezultatų, todėl smurtas tęsiasi ir žūva daug nekaltų žmonių, padėtis Okupuotojoje Palestinos Teritorijoje nuolat prastėja, toliau plečiamos Izraelio gyvenvietės Vakarų Krante, įskaitant Rytų Jeruzalę, tebevyksta Gazos Ruožo blokada, didėja Palestinos visuomenės susierzinimas, auga įtampa Izraelio visuomenėje, tęsiasi nestabilumas Artimuosiuose Rytuose ir šiuo konfliktu naudojasi ekstremistinės grupės;
3.	smerkia bet kokius izraeliečių ir palestiniečių tarpusavio smurtinius veiksmus ir ragina nedelsiant juos nutraukti, įskaitant perteklinį jėgos naudojimą Izraelio gynybos pajėgų karinėse operacijose, teroristinius išpuolius prieš nekaltus civilius gyventojus ir civilinę infrastruktūrą, didėjantį kolonistų smurtą ir beatodairišką šaudymą raketomis iš Gazos Ruožo į Izraelį; yra ypač susirūpinęs dėl priverstinio perkėlimo rizikos Masafer Jatos teritorijoje; primena, kad okupacinės valdžios vykdomas civilių gyventojų perkėlimas į karo veiksmais okupuotas teritorijas pažeidžia Ženevos konvenciją dėl civilių apsaugos karo metu ir yra karo nusikaltimas pagal Tarptautinio baudžiamojo teismo Romos statutą; ragina panaikinti nebaudžiamumą už bet kurios konflikto šalies įvykdytus nusikaltimus pagal tarptautinę humanitarinę teisę, kad atsakingi asmenys stotų prieš teismą ir už tuos nusikaltimus atsakytų; 
4.	pakartoja, kad tvirtai remia dviejų valstybių sambūviu pagrįstą sprendimą, kaip vienintelį perspektyvų šio konflikto sprendimo būdą, siekiant kad Izraelio Valstybė ir Palestinos Valstybė taikiai ir saugiai sugyventų viena šalia kitos, abipusiai pripažindamos 1967 m. sienas, abipusiai susitarusios dėl apsikeitimo žemėmis ir abi turėdamos sostinę Jeruzalėje; yra susirūpinęs dėl vis labiau įtvirtinamos nedemokratinės vienos valstybės santvarkos, kurioje nėra lygių teisių, tęsiama okupacija ir konfliktas; ragina valstybes nares vieningai remti dviejų valstybių sambūviu pagrįstą sprendimą ir remti Komisijos pirmininko pavaduotoją ir vyriausiąjį įgaliotinį rengiant Europos Sąjungos iniciatyvas šiam tikslui pasiekti; 
5.	pakartoja, kad yra tvirtai įsipareigojęs siekti izraeliečių ir palestiniečių saugumo;
6.	smerkia Palestinos Administracijos sistemingas pastangas slopinti pasipriešinimą, be kita ko, savavališkai suimant kritikus ir oponentus, kurie dažnai yra kankinami ir patiria kitokį netinkamą elgesį; smerkia tai, kad Palestinos Administracijos pajėgos nužudė garsų aktyvistą ir kritiką Nizarą Banatą, kuris buvo mirtinai sumuštas įkalinimo įstaigoje, ir apgailestauja, kad vis dar nėra rasti atsakingi už jo mirtį;
7.	pakartoja savo paramą Palestinos valstybingumo pripažinimui, kurią yra išreiškęs savo 2014 m. gruodžio 17 d. rezoliucijoje, ir ragina tęsti Europos Sąjungos paramą Palestinos valstybės kūrimui remiantis demokratijos, teisinės valstybės principais, žmogaus teisėmis ir pagrindinėmis laisvėmis;
8.	primena, kad pagal Oslo susitarimus ir susijusias JT Saugumo Tarybos rezoliucijas, dėl Jeruzalės statuso turi spręsti šios dvi šalys ir jokios trečiosios šalies veiksmai negali daryti įtakos šiam sprendimui; primygtinai ragina Jungtines Valstijas atšaukti sprendimą perkelti savo ambasadą Izraelyje į Jeruzalę ir primygtinai ragina vėl atidaryti savo konsulatą Rytų Jeruzalėje; ragina visapusiškai užtikrinti 1967 m. Jeruzalėje įkurtos Šventosios Esplanados (al-Haram al-Sharif / Šventyklos kalno) status quo;
9.	pakartoja savo raginimą švelninti humanitarinę krizę Gazos Ruože ir politiniu sprendimu, laikantis visų būtinų saugumo susitarimų, nutraukti penkiolika metų trunkančią blokadą; primygtinai ragina Izraelio valdžios institucijas peržiūrėti savo leidimų išdavimo politiką, kad Palestinos pacientai galėtų nedelsiant gauti tinkamą medicininį gydymą, o iš Gazos Ruožo medicininio gydymo vykstantys vaikai galėtų būti lydimi vieno iš savo tėvų; ragina Izraelio valdžios institucijas visiems vėžiu sergantiems pacientams išduoti trijų mėnesių trukmės leidimus, kad nebūtų rizikos, jog jų leidimai vėluos ir jie negalės laiku gauti gydymo; dar kartą ragina leisti Europos Parlamento nariams netrukdomai atvykti humanitariniais tikslais į Gazos Ruožą;
10.	pakartoja, kad Palestinos susitaikymas ir vienybė yra svarbūs Artimųjų Rytų taikos procese; yra labai susirūpinęs, kad Palestinoje nuo 2005 m. nebuvo prezidento ir nuo 2006 m. – įstatymų leidžiamosios valdžios rinkimų, ir smerkia prezidento Mahmoudo Abbaso neribotai atidėtus 2021 m. planuotus rinkimus; ragina Palestinoje surengti skaidrius, patikimus ir įtraukius prezidento ir įstatymų leidžiamosios valdžios rinkimus, kad būtų sustiprintas Palestinos politinės valdžios legitimumas; ragina Izraelį gerbti savo įsipareigojimus leisti vykdyti šiuos rinkimus Rytų Jeruzalėje; dar kartą pabrėžia, kad, gavus kvietimą, Europos Sąjungai ir Europos Parlamentui turi būti leista stebėti šiuos rinkimus; 
11.	pabrėžia, kad nuolat prastėjant padėčiai Okupuotojoje Palestinos Teritorijoje dviejų valstybių sambūviu pagrįsto sprendimo gyvybingumo išsaugojimas Europos Sąjungai turi būti aukščiausios svarbos klausimas; ragina nedelsiant nutraukti vienašališkus Izraelio veiksmus, kuriais trukdoma arba kenkiama dviejų valstybių sambūviu pagrįstam sprendimui, visų pirma kuriant ir plečiant gyvenvietes, griaunant palestiniečių namus ir infrastruktūrą bei priverstinai perkeliant palestiniečių šeimas iš okupuoto Vakarų Kranto, įskaitant Rytų Jeruzalę; pakartoja, kad ES nepripažins 1967 m. sienų pakeitimų, jei dėl jų nesusitars abi šalys; primygtinai ragina ES ir valstybes nares reikalauti kompensacijos už visą Okupuotojoje Palestinos Teritorijoje nugriautą ES finansuotą infrastruktūrą, taip pat rinkti oficialius griovimo nurodymus, kaip galimus karo nusikaltimų įrodymus;
12.	ragina Europos Sąjungą toliau plėtoti savo politiką, pagal kurią dvišaliuose santykiuose su Izraeliu atskiriama Izraelio Valstybės ir Okupuotosios Palestinos Teritorija, vadovaujantis susijusiais Europos Sąjungos Teisingumo Teismo sprendimais ir JT Saugumo Tarybos rezoliucija Nr. 2334; primygtinai reikalauja, kad visuose ES susitarimuose su Izraeliu būtų vienareikšmiškai ir aiškiai nurodyta, kad jie nėra taikomi 1967 m. Izraelio okupuotai teritorijai; ragina Komisiją užtikrinti, kad šis diferenciacijos principas būtų nuosekliai taikomas visais ES dvišalių santykių su Izraeliu aspektais; ragina visapusiškai ir veiksmingai įgyvendinti galiojančius ES teisės aktus ir dvišalius susitarimus, taikomus Izraelio gyvenviečių produktams;
13.	ragina priimti Europos Sąjungos teisės aktus, kuriais būtų visuotinai uždrausta prekiauti su Izraelio gyvenvietėmis Okupuotojoje Palestinos Teritorijoje, kad būtų laikomasi tarptautinės humanitarinės teisės; pažymi, kad prekyba okupuotoje teritorijoje esančiose gyvenvietėse pagamintais produktais arba prekyba su okupuota teritorija padeda tęsti tarptautinės humanitarinės teisės pažeidimus ir įtvirtina žmogaus teisių pažeidimus, kurie dažnai atsiranda dėl tokių gyvenviečių, įskaitant žemės konfiskavimą, gamtos išteklių eksploatavimą ir vietos gyventojų priverstinį perkėlimą arba jų diskriminavimą;
14.	pabrėžia, kad labai svarbu atkurti politinę dviejų valstybių sambūviu pagrįsto sprendimo perspektyvą; ragina Europos Sąjungą imtis politinės iniciatyvos, kad būtų pratęstas Artimųjų Rytų taikos procesas ir būtų pasiekta apčiuopiamų rezultatų bei pasiektas susitarimas dėl nuolatinio statuso; primygtinai ragina Komisijos pirmininko pavaduotoją ir vyriausiąjį įgaliotinį, bendradarbiaujant su valstybėmis narėmis, Jungtinėmis Valstijomis ir kitais tarptautiniais partneriais, dėti pastangas siekiant tarptautinės konferencijos, kuri galėtų tapti pirmuoju žingsniu daugiašalėje sistemoje siekiant šio tikslo;
15.	ragina veiksmingai išnaudoti Europos Sąjungos ekonominį ir politinį svertą Izraeliui ir palestiniečiams, siekiant iš tikrųjų įsitraukti į Artimųjų Rytų taikos procesą atsižvelgiant į abi puses; atsižvelgdamas į pažangos stoką šiame taikos procese ir į dviejų valstybių sambūviu pagrįstam sprendimui kenkiančius veiksmus, ragina peržiūrėti ES dvišalius santykius su abiem šalimis, įskaitant asociacijos susitarimą su Izraeliu ir jo įgyvendinimą pagal jo 2 straipsnį;
16.	remia Europos Sąjungos įsipareigojimą, įtvirtintą 2013 m. gruodžio 16 d. Užsienio reikalų tarybos išvadose, pasiūlyti precedento neturinčią politinę, ekonominę ir saugumo paramą bei ypatingą privilegijuotą partnerystę abiem šalims joms susitarus dėl nuolatinio statuso;
17.	palankiai vertina tai, kad 2022 m. birželio mėn. Palestinos administracijai buvo skirtas ilgai atidėliotas Europos Sąjungos 2021 m. finansavimas; apgailestauja dėl šio atidėliojimo, kurį lėmė daugkartiniai už kaimynystę ir plėtrą atsakingo Komisijos nario bandymai nustatyti šiam finansavimui nepagrįstą sąlygą ir dėl kurio Palestinos Administracijos padėtis tapo dar sudėtingesnė ir kilo finansinio žlugimo rizika;
18.	pabrėžia, kad svarbu stiprinti abiejų šalių tarpusavio pasitikėjimą politiniu ir visuomenės lygmeniu, nes tai yra būtina sąlyga sėkmingam taikos procesui ir taikiam Izraelio ir Palestinos sambūviui ateityje; ragina stiprinti Europos Sąjungos paramą tokioms iniciatyvoms;
19.	primygtinai ragina Komisiją didinti savo finansavimą projektams, kuriais siekiama gerinti Palestinos arabų mažumos padėtį Izraelyje, nes ji gali atlikti svarbų vaidmenį užtikrinant taikų izraeliečių ir palestiniečių sambūvį ateityje;
20.	primygtinai ragina Europos Sąjungą stiprinti savo politinę ir finansinę paramą pilietinės visuomenės organizacijoms, įskaitant bendras Izraelio ir Palestinos iniciatyvas, kuriomis siekiama taikos ir žmogaus teisių apsaugos abiejose pusėse; yra labai susirūpinęs dėl mažėjančios pilietinės visuomenės erdvės Izraelyje ir Palestinoje ir primygtinai ragina ES skirti šiam klausimui pirmenybę savo politinio dialogo su Izraelio vyriausybe ir Palestinos administracija darbotvarkėje; smerkia tai, kad Izraelis pagrindines Palestinos žmogaus teisių organizacijas paskelbė neteisėtomis asociacijomis (teroristinėmis organizacijomis); ragina Izraelio valdžios institucijas atšaukti šį sprendimą ir leisti šioms organizacijoms tęsti savo gyvybiškai svarbų darbą; apgailestauja, kad kai kurioms iš šių organizacijų nepagrįstai ilgą laiką buvo sustabdytas ES finansavimas dėl už kaimynystę ir plėtrą atsakingo Komisijos nario nepagrįstais kaltinimais pagrįsto sprendimo, kuriuo padaryta didelė žala jų veiklai ir reputacijai; ragina Komisiją toliau teikti finansinę paramą Palestinos nevyriausybinėms organizacijoms;
21.	smerkia Izraelio plačiai taikomą politiką ir praktiką be teismo ar kaltinimų remiantis slaptais įrodymais sulaikyti šimtus palestiniečių, be kita ko, žmogaus teisių gynėjo Salaho Hammouri sulaikymą, ir ragina nedelsiant nutraukti šią politiką;
22.	griežtai smerkia per Izraelio karinį reidą okupuotame Vakarų Krante Džanine įvykusį žurnalistės Shireen Abu Akleh nužudymą, dėl kurio, daugelio nepriklausomų tyrimų duomenimis, yra kaltos Izraelio pajėgos;
23.	yra pasibaisėjęs tuo, kad Ahmad Manasra, nepaisant jo sunkios sveikatos būklės, vis dar yra kalinamas vienutėje, nes tai gali prilygti kankinimui; labai apgailestauja, kad nebuvo atsižvelgta į raginimus jį išlaisvinti, kuriuos, be kita ko, išsakė ir Europos Sąjungos bei Jungtinių Tautų ekspertai; primygtinai ragina Izraelio valdžios institucijas persvarstyti savo sprendimą ir nedelsiant jį paleisti;
24.	ragina abi Izraelio ir Palestinos konflikto puses nedelsiant nutraukti visus neapykantos ar smurto kurstymo veiksmus; ragina Europos Sąjungą remti ir konstruktyviai bendradarbiauti su JT nepriklausoma tarptautine tyrimų komisija dėl Okupuotosios Palestinos Teritorijos, įskaitant Rytų Jeruzalę, ir Izraelyje, visų pirma kiek tai susiję su jos įgaliojimais nustatyti pagrindines pasikartojančios įtampos, nestabilumo ir užsitęsusio konflikto priežastis, ir atsižvelgti į šios priemonės išvadas ir rekomendacijas ES ir valstybių narių santykiuose su Izraelio valdžios institucijomis;
25.	dar kartą pabrėžia, kad svarbu užtikrinti ilgalaikę taiką, stabilumą ir gerovę Artimųjų Rytų regione; palankiai vertina Europos Sąjungos įsipareigojimą bendradarbiauti su savo regioniniais ir tarptautiniais partneriais siekiant šio tikslo; atsižvelgdamas į tai primena Arabų taikos iniciatyvos svarbą;
26.	ragina Izraelio vyriausybę panaikinti naujus 2022 m. spalio 20 d. nustatytus užsienio piliečių atvykimo ir gyvenimo Vakarų Krante apribojimus, kurie daro poveikį Palestinos visuomenei ir Europos Sąjungos piliečiams, įskaitant lankytojus, sutuoktinius ir šeimos narius, studentus ir mokslininkus, taip pat ekspertus ir savanorius; atsižvelgdamas į tai, pabrėžia ES abipusiškumo principo svarbą bevizio režimo atžvilgiu;
27.	remia Tarptautinio baudžiamojo teismo vykdomą tyrimą dėl padėties Okupuotojoje Palestinos Teritorijoje ir ragina Europos Sąjungą remti teismo dalyvavimą, kaip tai daroma kitose pasaulio konfliktinėse situacijose;
28.	dar kartą išreiškia savo paramą UNRWA, kuri teikia labai svarbias paslaugas Palestinos pabėgėlių apsaugos ir žmogaus socialinės raidos srityje visuose Artimuosiuose Rytuose; ragina Europos Sąjungą, valstybes nares ir tarptautinę bendruomenę didinti savo politinę ir finansinę paramą agentūrai po to, kai neseniai Jungtinių Tautų Generalinėje Asamblėjoje buvo atnaujinti jos įgaliojimai;
29.	paveda Pirmininkei perduoti šią rezoliuciją Tarybai, Komisijai, Komisijos pirmininko pavaduotojui ir Sąjungos vyriausiajam įgaliotiniui užsienio reikalams ir saugumo politikai, ES specialiajam įgaliotiniui Artimųjų Rytų taikos procese, valstybių narių vyriausybėms ir parlamentams, Jungtinių Tautų generaliniam sekretoriui, Ketverto atstovui, Arabų Valstybių Lygos generaliniam sekretoriui, Jungtinių Amerikos Valstijų prezidentui ir Kongresui, Knesetui ir Izraelio vyriausybei, Palestinos Administracijos Prezidentui ir Palestinos įstatymų leidžiamajai tarybai.

